## Rješenje kojim se ovlaštenom društvu Zagrebačka banka d.d., Zagreb, oduzima dozvola za obavljanje poslova s vrijednosnim papirima iz članka 34. točka 3. Zakona o tržištu vrijednosnih papira - upravlja

### NN 79/2008 (9.7.2008.), Rješenje kojim se ovlaštenom društvu Zagrebačka banka d.d., Zagreb, oduzima dozvola za obavljanje poslova s vrijednosnim papirima iz članka 34. točka 3. Zakona o tržištu vrijednosnih papira - upravlja

# HRVATSKA AGENCIJA ZA NADZOR FINANCIJSKIH USLUGA

**2594**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 52. Zakona o tržištu vrijednosnih papira (»Narodne novine« br. 84/02 i
138/06), Uprava Hrvatske agencije za nadzor financijskih usluga, po službenoj
dužnosti u predmetu oduzimanja dozvole za obavljanje poslova s vrijednosnim
papirima ovlaštenom društvu Zagrebačka banka d.d. Zagreb, Paromlinska 2, na
sjednici održanoj 3. srpnja 2008. godine donijela je

## RJEŠENJE

1. Ovlaštenom društvu Zagrebačka banka d.d. Zagreb, Paromlinska 2, MBS:
080000014, oduzima se dozvola za obavljanje poslova s vrijednosnim papirima iz
članka 34. točka 3. Zakona o tržištu vrijednosnih papira (»Narodne novine« br.
84/02 i 138/06) – upravljanje portfeljem vrijednosnih papira.
2. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Na temelju rješenja Komisije za vrijednosne papire Republike Hrvatske, klasa: UP/I-450-08/02-02/175
od 5. prosinca 2002. godine, društvo Zagrebačka banka d.d. Zagreb (dalje:
Društvo) ima dozvolu za obavljanje poslova s vrijednosnim papirima iz članka 34.
točke 1. – 8. Zakona o tržištu vrijednosnih papira (»Narodne novine« br. 84/02 i
138/06, dalje: ZTVP).
Odredbom članka 52. stavak 1. točka 2. ZTVP-a propisano je da će Hrvatska
agencija za nadzor financijskih usluga (dalje: Agencija) ovlaštenom društvu
oduzeti dozvolu za obavljanje jednog ili više poslova s vrijednosnim papirima
ako poslove s vrijednosnim papirima ne obavlja u razdoblju duljem od šest
mjeseci.
Društvo je podneskom od 30. travnja 2008. godine (predmet klase:
451-04/08-17/16) obavijestilo Agenciju da je u listopadu 2007. godine započeo
postupak prijenosa poslova upravljanja portfeljem unutar Grupe Zagrebačke banke
(na društvo ZB Invest d.o.o. Zagreb), koji postupak bi se trebao okončati
tijekom svibnja 2008. godine. Po okončanju navedenog postupka, Društvo više neće
pružati usluge upravljanja portfeljima, već će iste pružati isključivo društvo
za upravljanje ZB Invest d.o.o. Zagreb.
U naknadnom očitovanju Društva, zaprimljenom u Agenciji dana 17. lipnja 2008.
godine, istaknuto je da je s 12. lipnja 2008. godine završen postupak prijenosa
svih portfelja unutar Grupe Zagrebačke banke na društvo za upravljanje ZB Invest
d.o.o. Zagreb.
S tim u svezi napominjemo da je Agencija, u posebnom postupku provedenom Na
temelju zahtjeva društvu ZB Invest d.o.o. Zagreb, rješenjem klasa: UP/I-451-04/08-05/27,
urbroj: 326-113/08-3 od 3. srpnja 2008. godine, društvu ZB Invest d.o.o. Zagreb
izdala odobrenje za obavljanje poslova upravljanja imovinom.
Slijedom naprijed izloženog, a na temelju odredbe članka 52. stavak 1. točka 2.
ZTVP-a i očitovanja Društva, Agencija je odlučila kao u točki 1. izrijeke ovog
rješenja, što će se upisati u Registar ovlaštenih društava u koji je Društvo
upisano pod rednim brojem 83.
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-03/21
Urbroj: 326-111/08-1
Zagreb, 3. srpnja 2008.

Predsjednik Uprave
**Ante Samodol**, v. r.

Rješenje, NN 79/2008-2594
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)